钦定古今图书集成/理学汇编/文学典/第197卷 > 《谢西川白相寄赐新诗书》薛逢
## 钦定古今图书集成/理学汇编/文学典/第197卷 > 《谢西川白相寄赐新诗书》薛逢

某启：“伏蒙仁恩，猥垂下顾，兼赐新诗二十首”，向风长
跪，斋思探元如畏途，咀冰若旱苗。蒙泽莹心冷骨，润
叶滋茎，旷无津涯，杳失顾视。秋日悬而氛昏息，雅音
作而聋聩醒。辄欲“再赜幽元，重开户牖，旁窥陟级，渐
冀升堂。徒循夫子之墙，未梦江生之笔。今则缄之瑞
锦，贮以鞶囊，不独荣耀于子孙，实亦发扬于流辈。生”
死幸甚。伏计即离征镇，当赴阙庭。鼓万有而罏冶重
开，序群伦而权衡再设。使郑卫不作，《咸》《韶》更张，吹嘘
而寒谷春生，霑洒而枯荄萌动，天下甚幸。某此时或
希匠化，获序宗彝。愿承舟楫之功，得出风波之路。嗟
叹不足，继之咏歌。谨录长句七言诗一首献上。尘黩
尊严，惶恐无状。